
UZNESENIE 
NÁRODNEJ RADY SLOVENSKEJ REPUBLIKY


z  ....  2025

vyzývajúce k efektívnej a systematickej pomoci a podpore marginalizovaných rómskych komunít

Národná rada Slovenskej republiky

· so zreteľom na Všeobecnú deklaráciu ľudských práv,
· so zreteľom na Medzinárodný dohovor o odstránení všetkých foriem rasovej diskriminácie,
· so zreteľom na Strategický rámec EÚ pre rovnosť, začleňovanie a účasť Rómov
· so zreteľom na Európsky dohovor o ľudských právach a na judikatúru Európskeho súdu pre ľudské práva,
· berúc do úvahy opakované výzvy medzinárodných inštitúcií k okamžitej potrebe zlepšenia životných podmienok marginalizovaných rómskych komunít na Slovensku

A. vyjadruje hlboké poľutovanie nad skutočnosťou, že osoby žijúce v marginalizovaných rómskych komunitách nemajú prístup k bezpečnému a dôstojnému bývaniu, čistej pitnej vode, elektrine, sanitácii, kanalizácii a zariadeniam na spracovanie odpadov, vzdelávaniu, zamestnanosti, zdravotnej starostlivosti a službám starostlivosti;

B. odsudzuje akékoľvek verbálne aj neverbálne prejavy rasizmu voči marginalizovaným rómskym komunitám;

C. vyzýva politicky činné osoby na okamžité zastavenie akýchkoľvek prejavov, ktoré vedú k dehonestovaniu marginalizovaných rómskych komunít;

D. považuje oblasť zlepšenia životných, sociálnych a ekonomických podmienok marginalizovaných rómskych komunít za jednu zo svojich priorít;


E. vyzýva vládu Slovenskej republiky, aby okamžite riešila situáciu marginalizovaných rómskych komunít a účinným spôsobom s primeranými krátkodobými a dlhodobými politikami podporovanými dostatočnými finančnými prostriedkami zlepšila životné, sociálne a ekonomické podmienky tejto komunity;

F. zaväzuje vládu Slovenskej republiky, aby o týchto opatreniach a politikách pravidelne informovala Národnú radu Slovenskej republiky;

G. vyzýva Úrad splnomocnenca vlády pre rómske komunity k prehodnoteniu a revízií Akčných plánov k Stratégii rovnosti, inklúzie a participácie Rómov do roku 2030 na roky 2025 – 2027. 

